Vladimir Putin a depus jurământul pentru cel de-al cincilea mandat de președinte al Rusiei în fața unor demnitari, celebrități și prieteni, printre care actorul american Steven Seagal și un lider al unei bande de motocicliști, Aleksandr Zaldostanov, cunoscut sub numele de "Chirurgul".
Dictatorul a fost învestit pentru prima dată în funcția de președinte în mai 2000, promițând la acea vreme să „păstreze și să dezvolte democrația și să aibă grijă de Rusia“.
El și-a lansat țara într-un război la scară largă cu Ucraina, soldat cu sute de mii de victime rusești, și a stins cu brutalitate toată opoziția, fie prin arestări, fie prin asasinate, fie în timpul recentelor alegeri fraudate.
„Chirurgul“ este liderul clubului de motocicliști Lupii Nopții, un grup pro-Kremlin care îl susține pe Putin.
El este cunoscut pentru opiniile sale homofobe și pentru admirația față de nemilosul lider sovietic Iosif Stalin, potrivit The Telegraph.
A fost văzut sosind la ceremonia exclusivistă de inaugurare de la Palatul Kremlinului îmbrăcat în piele, cu părul său lung ușor de recunoscut și cu logo-ul bandei la vedere.
După o relație de prietenie care se crede că a început în 2009, Putin i-a acordat lui Zaldostanov prestigioasa medalie de stat Ordinul de Onoare, ceea ce l-a făcut pe motociclist și banda sa să devină complicii neoficiali ai lui Putin.
Prietenia sa cu președintele rus și sprijinul acordat Rusiei în Ucraina i-au adus un loc pe lista de sancțiuni occidentale.
Cine sunt Lupii Nopții
Banda este celebră în Rusia, dar este prezentă și în Europa și Australia prin cel puțin 45 de filiale.
A fost formată la sfârșitul anilor 1980.
De atunci, a devenit unul dintre cele mai mari și "cele mai infame" cluburi de motocicliști, potrivit The Guardian.
După izbucnirea războiului din 2014 în Ucraina, Lupii nopții s-a alăturat milițiilor pro-ruse pentru a lupta în estul țării.
Grupul ar fi primit bani de la Kremlin în valoare de milioane de dolari.
”Chirurgul” și-a câștigat porecla după ce a devenit un medic specializat în chirurgia facială post-traumatică.
În cele din urmă, meseria de „Lup de noapte“ a devenit o slujbă cu normă întreagă.
Într-un interviu pentru The Telegraph, ”Chirurgul” a sugerat că i-ar fi dat lui Putin ideea de a anexa Crimeea, deoarece i-a făcut cadou scrisori, fotografii și calendare din regiune de fiecare dată când cei doi se întâlneau.
Putin i-a descris pe Lupii Nopții ca fiind "prietenii" săi și a apărut la un miting conducând un triciclu Harley-Davidson, motocicleta aleasă de grup.
Președintele a fost fotografiat la o plimbare cu ”Chirurgul” și alți Lupi ai nopții în Crimeea, în 2019.
Putin a mers pe motocicletă fără cască, într-o jachetă de piele neagră asortată și blugi strâmți. Putin este mândru lângă acest gigant tatuat şi cu ochi de oţel pe care nu se sfieşte să-l numească „fratele meu“. „Chirurgul“ a devenit simbolul naţionalismului rus. Cu toate acestea, pentru mulţi, liderul celui mai mare club de motociclişti din Rusia este un personaj nefrecventabil. El a pledat deschis pentru exterminarea oponenţilor lui Putin.
A fost decorat cu Ordinul de Merit pentru „activitatea sa în educaţia patriotică a tineretului“ şi a purtat Flacara olimpică la Soci. El este cel care se ocupă de organizarea celor mai grandioase spectacole patriotice transmise în direct de televiziunile ruseşti.
Aleksandr Zaldostanov este unul dintre fondatorii anti-Maidan, un grup înfiinţat pentru a contracara orice încercare de a scoate ruşii pe străzi, în semn de protest faţă de regimul Putin.
„Sunt gata să mă arunc în faţa unei mitraliere“, a declarat motociclistul într-o publicaţie britanică. „Chirurgul“ şi Putin au numeroase întâlniri, uneori în public, alteori în reşedinţa privată a lui Putin.
Motociclistul susţine că Stalin a fost „figura istorică şi mistică supremă de care duşmanii Rusiei se tem încă, iar liderii occidentali sunt descrişi drept „satanişti cinici“.
Prezenţa lui Zaldostanov în intimitatea elitei de la Kremlin spune multe despre ceea ce se întâmplă în Rusia lui Vladimir Putin.
Liderul de la Kremlin este cunoscut pentru faptul că se înconjoară de personaje controversate, printre care actorul american Steven Seagal, actorul francez Gerard Depardieu și liderul cecen Ramzan Kadîrov, care este supranumit "câinele de atac" al lui Putin.